
Bevezetés, ajánlás

A megváltozott munkaképességű, egészségkárosodott személyek ellátórendszere átalakításának célja, a komplex rehabilitáció szerepének hangsúlyosabbá tételével, eszköztárának bővítésével a foglalkoztatás elősegítése. A célok elérése érdekében került átalakításra a jövedelempótló ellátások rendszere, valamint a megváltozott munkaképességűek foglalkoztatásához nyújtott támogatási formák összessége.  

Az ellátórendszerben elérni kívánt átláthatóság, továbbá a hatékonyság növelése szükségessé tette az ellátási kategóriák számának csökkentését, a foglalkoztathatósági szempontok markánsabb érvényesítését, melynek fontos eleme a komplex minősítés szempontrendszerének átdolgozása. Kiadványunk szakmai összeállítását segítette minisztériumunk Segélyek és Támogatások Főosztálya illetve az NRSZH Foglalkozási Rehabilitációs és Akkreditációs Főosztálya illetve az Országos Nyugdíjbiztosítási Főigazgatóság Nyugdíjjogi és Hatósági Ügyek Főosztálya is.

Reméljük, hogy kiadványunkkal hasznos információkkal szolgálunk a módosítás kapcsán érintettek számára.

Budapest, 2012. január
Szociális Lakossági és Tájékoztatási Osztály
2012. január 1-jén életbe lépett változások

2012. január elsejével a rokkantsági nyugdíj, a rendszeres szociális járadék, az átmeneti járadék, mint ellátástípusok megszűntek. Helyettük új, egységes ellátások kerültek bevezetésre: 
· a rehabilitációs ellátás: foglalkoztatásra, rehabilitációra javasolt személyek jövedelempótló ellátása, 

· a rokkantsági ellátás: a foglalkoztatásra, rehabilitációra nem javasolt személyek jövedelempótló ellátása. 

Mint említettük, a rokkantsági nyugdíj rehabilitációs ellátássá vagy rokkantsági ellátássá alakul át, azonban az öregségi nyugdíjkorhatárt betöltött korábban rokkantsági nyugdíjas személyek a továbbiakban öregségi nyugellátásban részesülnek. 
A rendszer átalakítása miatt minden rokkantnyugdíjas és járadékban részesülők egészségi állapota felülvizsgálatra kerül?

Nem. Az átalakítás legnagyobb mértékben azokat a III. csoportos rokkantsági nyugdíjban, rendszeres szociális járadékban részesülőket érinti, akik 57. életévüket 2011. december 31. után töltik be. Ugyanakkor az átalakítás nem érinti a soros felülvizsgálati kötelezettséget azok esetében sem, akik nem e fenti két ellátási csoportba tartoztak 2011. december 31-én. 
Az érintettek kapnak-e tájékoztatást, értesítést az ellátások változásával kapcsolatban?

Minden érintett személyre szóló értesítést kap, amelyben saját ellátásával kapcsolatban részletesen tájékoztatják. 

A hivatkozott ellátásokban részesülőket az ellátórendszer átalakítása az életkortól, a foglalkoztathatóság, rehabilitálhatóság mértékétől függően eltérően érinti, az alábbiak szerint:

1. A 2011. december 31-ig I. II. és III. csoportos rokkantsági nyugellátásban részesülő személyek ellátásainak alakulása 2012. január 1-jétől

-
az öregségi nyugdíjkorhatárt betöltött személyek részére:

a rokkantsági nyugdíj öregségi nyugellátásként kerül folyósításra. A folyósítás melletti kereső tevékenységre vonatkozó szabályok megegyeznek a nyugellátásra vonatkozó szabályokkal.

-
az irányadó nyugdíjkorhatár betöltése előtt álló I. és II. csoportos rokkantsági nyugdíjban részesülők:

a továbbiakban rokkantsági ellátást kapnak, változatlan összegben, a jogosultsági feltételek fennállásáig. Az irányadó öregségi nyugdíjkorhatár elérésekor a nyugellátás jogosultsági feltételek fennállása esetén megállapítható.

Az ellátás mellett kereső tevékenységet a rokkantsági ellátásra vonatkozó szabályok szerint végezhetnek. Így az ellátás folyósítása megszűnik, ha az ellátásban részesülő jövedelme 3 egymást követő hónapra vonatkozó havi átlagban meghaladja a minimálbér 150 százalékát (139.500 Ft). E tekintetben, első ízben a 2012. július 1-jétől szerzett jövedelmet kell figyelembe venni. Addig a 2011. december 31.-én érvény hatályos szabályok szerint végezhető a kereső tevékenység. 

-
57. életévüket 2011. december 31-ig betöltött, korábban III. csoportos rokkantsági nyugdíjban részesülők:
rokkantsági ellátást fognak kapni, változatlan összegben, a jogosultsági feltételek fennállásáig. Az irányadó öregségi nyugdíjkorhatár elérésekor a nyugellátás a jogosultsági feltételek fennállása esetén megállapítható.

Az ellátás mellett kereső tevékenységet a rokkantsági ellátásra vonatkozó szabályok szerint végezhetnek. Így az ellátás folyósítása megszűnik, ha az ellátásban részesülő jövedelme 3 egymást követő hónapra vonatkozó havi átlagban meghaladja a minimálbér 150 százalékát (139.500 Ft) E tekintetben, első ízben a 2012. július 1-jétől szerzett jövedelmet kell figyelembe venni. Addig a 2011. december 31.-én érvény hatályos szabályok szerint végezhető a kereső tevékenység. 

Az átalakítás esetükben sem érinti a soros felülvizsgálati kötelezettséget.

-
57. életévüket 2011. december 31-ét követően betöltő, korábban III. csoportos rokkantsági nyugdíjban részesülő személyek:

ellátásukat 2012. január 1-jétől rehabilitációs ellátásként kapják. Az érintettek a január hónapban küldött külön értesítéshez csatolt nyilatkozatban 2012. március 31-ig kérhetik állapotuk felülvizsgálatát, amennyiben úgy ítélik meg, hogy állapotuk miatt kereső tevékenységet nem, vagy csak a komplex rehabilitációt követően tudnak folytatni. 

Ez esetben a rehabilitációs ellátás a szakértői vizsgálatok elvégzéséig a jelenlegi összegben kerül folyósításra, a komplex felülvizsgálaton alapuló döntés meghozatalát követő második hónap utolsó napjáig. Az új ellátás megállapításáig kereső tevékenységet a 2011. december 31.-én érvényes szabályozás szerint végezhetnek. 

Ha a vizsgálat alapján nem foglalkoztatható, rehabilitációja nem javasolt: rokkantsági ellátást kap, melynek összege megegyezik a megállapítást megelőző hónapra járó ellátás összegével.

Ha a vizsgálat alapján foglalkoztathatónak, rehabilitálhatónak minősül, rehabilitációs ellátást állapítanak meg részére, melynek összege megegyezik a közfoglalkoztatási bér (2012-ben 71.800 forint) 40 százalékával (28.720 forint).

Ha a vizsgálat alapján a jogosult tartós foglalkozási rehabilitációt igényel a számára megállapított rehabilitációs ellátás összege a közfoglalkoztatási bér 80 százalékával (57.440 forint) azonos összeg.

Amennyiben az érintettek a Nyugdíjfolyósító Igazgatóság (NYUFIG) által küldött értesítés alapján nem kérik állapotuk felülvizsgálatát, az ellátás folyósítása 2012. május 1-el megszűnik, ezt követően pedig a nyílt munkaerőpiacon helyezkedhetnek el.

2. A 2011 év végéig rendszeres szociális járadékban részesülő személyek esetében:

-
Az öregségi nyugdíjkorhatárt, valamint az 57. életévüket 2011. december 31-ig betöltött személyek:

- rokkantsági ellátást fognak kapni, változatlan összegben, a jogosultsági feltételek fennállásáig. Az irányadó öregségi nyugdíjkorhatár elérésekor a nyugellátás jogosultsági feltételek fennállása esetén megállapítható. Az ellátás mellett kereső tevékenységet a rokkantsági ellátásra vonatkozó szabályok szerint végezhetnek. Így az ellátás folyósítása megszűnik, ha az ellátásban részesülő jövedelme 3 egymást követő hónapra vonatkozó havi átlagban meghaladja a minimálbér 150 százalékát (139.500,- Ft) E tekintetben, első ízben a 2012. július 1-jétől szerzett jövedelmet kell figyelembe venni. Addig a 2011. december 31-én hatályos szabályok szerint végezhető a kereső tevékenység. 

Az átalakítás nem érinti a soros felülvizsgálati kötelezettséget.

-
57. életévüket 2011. december 31-ét követően betöltő személyek: 
ellátásukat 2012. január 1-jétől rehabilitációs ellátásként kapják. Az érintettek a január hónapban küldött külön értesítéshez csatolt nyilatkozatban 2012. március 31-ig kérhetik állapotuk felülvizsgálatát, amennyiben úgy ítélik meg, hogy állapotuk miatt kereső tevékenységet nem, vagy csak a komplex rehabilitációt követően tudnak folytatni.  

Ez esetben a rehabilitációs ellátás a szakértői vizsgálatok elvégzéséig a jelenlegi összegben kerül folyósításra, a komplex felülvizsgálaton alapuló döntés meghozatalát követő második hónap utolsó napjáig.

Ha a vizsgálat alapján nem foglalkoztatható, rehabilitációja nem javasolt: rokkantsági ellátást fog kapni, változatlan összegben, a jogosultsági feltételek fennállásáig. 

Ha a vizsgálat alapján foglalkoztathatónak, rehabilitálhatónak minősül, rehabilitációs ellátást fognak megállapítani a megtartott munkaképesség mértékében, az új minősítési kategóriáknak megfelelő rendszerben. Vagyis a rehabilitációs ellátás összege megegyezik

a) a közfoglalkoztatási bér 40 százalékával (28.720,- forint)., ha a jogosult foglalkoztathatósága rehabilitációval helyreállítható,

b) a közfoglalkoztatási bér 80 százalékával (57.440,- forint), ha a jogosult foglalkoztathatósága tartós rehabilitációt igényel.

     Amennyiben az érintettek a Nyugdíjfolyósító Igazgatóság (NYUFIG) által küldött értesítés alapján nem kérik állapotuk felülvizsgálatát, az ellátás folyósítása 2012. május 1-el megszűnik, ezt követően pedig a nyílt munkaerőpiacon helyezkedhetnek el. 

3.
2011. december 31-ig átmeneti járadékban részesülő személyek 
Rokkantsági ellátást fognak kapni a továbbiakban, változatlan összegben az irányadó nyugdíjkorhatár betöltéséig, annak elérését követően részükre öregségi nyugellátás kerül megállapításra.

Az átalakítás nem érinti a soros felülvizsgálati kötelezettséget, arra a szakvéleményben, szakhatósági állásfoglalásban meghatározott időpontban sor kerül. 
4. Rehabilitációs járadékban részesülő személyek

Külön értesítés és felülvizsgálat nélkül a 2011. december 31-én rehabilitációs járadékban részesülő személyeknek az ellátása hatósági döntésben megállapított időtartamig továbbfolyósításra kerül. Az irányadó jogszabályok rendelkezéseit továbbra is alkalmazni kell azzal, hogy – a meghosszabbítás iránt 2011. december 31-én folyamatban lévő ügyek kivételével – az ellátást meghosszabbítani nem lehet.

5.
Rokkantsági járadékban részesülők esetében sem az ellátás megnevezése, sem az ellátás összeg, sem a főbb folyósítási feltételek nem változnak, ezért az érintettek értesítést sem kapnak.

6. Bányász dolgozók egészségkárosodási járadéka

Az ellátás változatlan összegben, bányászok egészségkárosodási járadéka elnevezéssel kerül továbbfolyósításra.

Az ellátás folyósítása mellett kereső tevékenységet a nyugellátással megegyező szabályok szerint végezhetnek az érintettek. Ennek megfelelően, ha az ellátásban részesülő személy kereső tevékenységet folytat és az általa fizetendő nyugdíjjárulék alapja meghaladja a tárgyév első napján érvényes minimálbér havi összegének tizennyolcszorosát, a keretösszeg elérését követő hónap első napjától a tárgyév december 31-ig (de legfeljebb az öregségi nyugdíjkorhatár betöltéséig) az ellátás folyósítását szüneteltetni kell. 

A vonatkozó szabályozás az egyes bányászati dolgozók társadalombiztosítási kedvezményeiről szóló 23/1991. (II.9.) Korm. rendelet szabályozási körébe került.

7. Mezőgazdasági járadék és mezőgazdasági szövetkezeti járadék

Változatlan formában kerül folyósításra. Új ellátás megállapítására nem kerül sor.

8.
A nyugellátásra jogosult elhunyt hozzátartozó jogán megállapított és folyósított ellátások: rokkantság címen megállapított özvegyi nyugdíj, illetve árvaellátás

Az ellátások a rendszer átalakítását követően is folyósításra kerülnek mindaddig, amíg az ellátás alapját képező egészségkárosodási mérték fennáll. A rendszer átalakítása nem érinti a soros felülvizsgálati kötelezettséget, arra a szakvéleményben, szakhatósági állásfoglalásban meghatározott időpontban sor kerül. 
Kiknek kell felülvizsgálatra jelentkezni? 

A 2011. december 31-én III. csoportba tartozó rokkantsági, baleseti rokkantsági nyugellátásban, illetve a rendszeres szociális járadékban részesülő személyek közül azoknak, akik 2011. december 31-ig nem töltötték be az 57. életévüket.

Meddig lehet a felülvizsgálatra jelentkezni?

2012. március 31-ig.

Mi történik abban az esetben, ha az érintett személy 2012. március 31-ig nem jelentkezik felülvizsgálatra?

A határidő elmulasztása esetén lehetősége van igazolási kérelem előterjesztésére. Amennyiben igazolási kérelemmel nem él, ellátásának folyósítását 2012. május 1. napjával megszüntetik.

Milyen formában lehet a felülvizsgálatra vonatkozó igényt benyújtani?

A személyre szólóan kapott értesítés mellékleteként kerül kiküldésre az a nyilatkozat, melyen az érintettek kérhetik a komplex felülvizsgálat elvégzését.

Akik végleges minősítésű III. csoportos rokkantak, vagy 2011-ben voltak időszakos felülvizsgálaton és 2011. december 31-ét követően töltik be 57. életévüket, nekik is kell-e újra felülvizsgálatra jelentkezniük?

Igen, minden érintettet felül fognak vizsgálni, azokat is, akiknek az állapotát véglegesnek minősítették. A teljes körű felülvizsgálat indoka az új minősítési rendszer bevezetése.

Az új minősítési rendszer nem zárja ki az állapotrosszabbodás megállapítását, így a szakértői minősítés során az sem kizárt, hogy a korábban megállapított egészségkárosodás, illetve munkaképesség-csökkenés százalékos mértéke is magasabb százalékban kerül megállapításra.

Az új minősítési kategóriák (egészségi állapot besorolások) kerülnek bevezetésre? 

Új minősítési kategóriák váltják fel a régi rendszert. Az új minősítési rendszerben az egészségi állapotot vizsgálják. Egészségi állapoton az egyén fizikai, mentális, szociális jóllétének betegség, illetve sérülés után kialakult vagy veleszületett rendellenesség következtében fennálló tartós vagy végleges kedvezőtlen változásait figyelembe véve meghatározott állapotát értjük. Az egészségi állapot vizsgálata mellett kerül sor a rehabilitálhatóság foglalkoztatási és szociális szempontú vizsgálatára.

A megváltozott munkaképességű személyek ellátásai a 2012. január 1-jét követően benyújtott igények esetén

Melyek a megváltozott munkaképességű személyek ellátásai?

A Nemzeti Rehabilitációs és Szociális Hivatal komplex minősítése keretében megállapított rehabilitációs javaslattól függően:

-
rehabilitációs ellátás, vagy

-
rokkantsági ellátás.
Ki jogosult a megváltozott munkaképességű személyek ellátására?

Az, akinek az egészségi állapota a rehabilitációs hatóság komplex minősítése alapján 60 százalékos vagy kisebb mértékű és aki

-
a kérelem benyújtását megelőző 5 éven belül legalább 1095 napon (3 éven) át biztosított volt,

-
keresőtevékenységet nem végez és

-
rendszeres pénzellátásban nem részesül.

Ki minősül biztosítottnak?

Az, aki

-
munkaviszonyban (ideértve az országgyűlési képviselőt is), közalkalmazotti, illetőleg közszolgálati jogviszonyban, ügyészségi szolgálati jogviszonyban, bírósági jogviszonyban, igazságügyi alkalmazotti szolgálati viszonyban, hivatásos nevelőszülői jogviszonyban, ösztöndíjas foglalkoztatási jogviszonyban áll, a Magyar Honvédség, a rendvédelmi szervek, a polgári nemzetbiztonsági szolgálatok, a Nemzeti Adó- és Vámhivatal hivatásos állományú tagja, a Magyar Honvédség szerződéses állományú tagja, a katonai szolgálatot teljesítő önkéntes tartalékos katona, tekintet nélkül arra, hogy foglalkoztatása teljes vagy részmunkaidőben történik,

-
szövetkezet tagja - ide nem értve az iskolaszövetkezet nappali rendszerű oktatás keretében tanulmányokat folytató tanuló, hallgató tagját -, ha a szövetkezet tevékenységében munkaviszony, vállalkozási vagy megbízási jogviszony keretében személyesen közreműködik,

-
a tanulószerződés alapján szakképző iskolai tanulmányokat folytató tanuló,

-
álláskeresési támogatásban részesülő személy,

-
kiegészítő tevékenységet folytatónak nem minősülő egyéni vállalkozó,

-
kiegészítő tevékenységet folytatónak nem minősülő társas vállalkozó,

-
a díjazás ellenében munkavégzésre irányuló egyéb jogviszony keretében (bedolgozói, megbízási szerződés alapján, egyéni vállalkozónak nem minősülő vállalkozási jogviszonyban) személyesen munkát végző személy – a külön törvényben
 meghatározott közérdekű önkéntes tevékenységet végző személy kivételével –, amennyiben az e tevékenységéből származó, tárgyhavi járulékalapot képező jövedelme eléri a minimálbér harminc százalékát, illetőleg naptári napokra annak harmincad részét,
-
egyházi szolgálatot teljesítő egyházi személy, szerzetesrend tagja, kivéve a saját jogú nyugdíjast,

-
mezőgazdasági őstermelő, ha a reá irányadó nyugdíjkorhatárig hátralévő idő és a már megszerzett szolgálati idő együttesen legalább 20 év, kivéve

1.
az őstermelői tevékenységet közös igazolvány alapján folytató kiskorú személyt és a gazdálkodó család kiskorú tagját,

2.
az egyéb jogcímen biztosítottat,

3.
a saját jogú nyugdíjast és az özvegyi nyugdíjban részesülő személyt, aki a reá irányadó öregségi nyugdíjkorhatárt betöltötte.

Mely időtartam alatt szünetel a biztosítás?

-
a fizetés nélküli szabadság ideje alatt, 
-
az igazolatlan távollét időtartama alatt,
-
a munkavégzési (szolgálatteljesítési) kötelezettség alóli mentesítés ideje alatt, kivéve, ha a munkavégzés alóli mentesítés idejére a munkaviszonyra vonatkozó szabály szerint átlagkereset jár, vagy munkabér (illetmény), átlagkereset (távolléti díj), táppénzfizetés történt,
-
az előzetes letartóztatás, szabadságvesztés tartama alatt, kivéve, ha a letartóztatottat az ellene emelt vád alól jogerősen felmentették, vagy a büntetőeljárást megszüntették, továbbá, ha az elítéltet utóbb a bíróság jogerősen felmentette,
-
az ügyvéd, a közjegyző, a szabadalmi ügyvivő kamarai tagságának szüneteltetése alatt,
-
az egyéni vállalkozói tevékenység szünetelésének ideje alatt.
Mely esetben áll fenn mégis a biztosítás?

Ha a fizetés nélküli szabadságot:

-
a fizetés nélküli szabadság idejére gyermekgondozási díj, gyermekgondozási segély vagy gyermeknevelési támogatás kerül folyósításra, vagy
-
a fizetés nélküli szabadságot tizenkét évesnél fiatalabb beteg gyermek ápolása címén veszik igénybe.
Az előzetes biztosításra tekintet nélkül kinek lehet a megváltozott munkaképességű személyek ellátását megállapítani?

A biztosításának tartamára tekintet nélkül jár a megváltozott munkaképességű személyek ellátása annak,

-
aki iskolai tanulmányai megszűnését követő 180 napon belül biztosítottá vált, és a kérelem benyújtását megelőzően 30 napnál hosszabb megszakítás nélkül biztosított volt, vagy

-
aki 2011. december 31-én rokkantsági nyugdíjban, baleseti rokkantsági nyugdíjban, rehabilitációs járadékban vagy az egészségkárosodott személyek szociális járadékaiban részesült.

A jogosultság megállapításához szükséges 1095 nap előzetes biztosítási időbe milyen időtartamot lehet beszámítani?

-
a biztosítás megszűnését követő táppénz, baleseti táppénz, terhességi-gyermekágyi segély, gyermekgondozási díj, álláskeresési támogatás folyósításának az idejét,

-
a rokkantsági nyugdíj, baleseti rokkantsági nyugdíj, rehabilitációs járadék, egészségkárosodott személyek szociális járadékai és megváltozott munkaképességű személyek ellátása folyósításának idejét.

Méltányosságból lehet-e ellátást megállapítani?

A törvényben meghatározott feltételek hiányában méltányosságból nem lehet a megváltozott munkaképességű személy részére ellátást megállapítani.

Rehabilitációs ellátás

Ki jogosult a rehabilitációs ellátásra?

Az a megváltozott munkaképességű személy, aki rehabilitálható, ezen belül
· foglalkoztathatósága rehabilitációval helyreállítható, vagy

· tartós foglalkozási rehabilitációt igényel.

A rehabilitációs ellátás keretében mire jogosult a megváltozott munkaképességű személy?

-
a rehabilitáció sikeres megvalósulása érdekében szükséges rehabilitációs szolgáltatásra, valamint

-
rehabilitációs pénzbeli ellátásra.

Mire terjed ki a rehabilitációs szolgáltatás?

A rehabilitációs szolgáltatások keretében biztosítják a megváltozott munkaképességű személy

-
megfelelő munkahelyen történő munkavégzésre való felkészítéséhez szükséges szolgáltatásokat és

-
megfelelő munkahelyen történő elhelyezkedése érdekében a rehabilitációs célú munkaközvetítést.

Mely szerv biztosítja a rehabilitációs szolgáltatásokat?

A rehabilitációs ellátásra jogosult személy számára a rehabilitációs szolgáltatásokat a munkaügyi központnak a jogosult lakó- vagy tartózkodási helye szerint illetékes kirendeltsége biztosítja.

Mennyi a rehabilitációs pénzbeli ellátás összege?

A rehabilitációs pénzbeli ellátás havi összege annak a rehabilitációs ellátásban részesülő személynek,

-
akinek foglalkoztathatósága rehabilitációval helyreállítható, a havi átlagjövedelem 35 százaléka, de legalább a minimálbér 30 százaléka (27.900,- Ft) és legfeljebb a minimálbér 40 százaléka (37.200,- Ft)

-
aki tartós foglalkozási rehabilitációt igényel, a havi átlagjövedelem 45 százaléka, de legalább a minimálbér 40 százaléka (37.200,- Ft) és legfeljebb a minimálbér 50 százaléka (46.500,- Ft).

Hogyan történik a havi átlagjövedelem megállapítása?

A havi átlagjövedelem megállapításkor azt vizsgálják, hogy az igénylő a jogosultság kezdő napját közvetlenül megelőző naptári évben (referencia-időszak) rendelkezik-e jövedelemmel. Ha igen, a havi átlagjövedelem az ebben az időszakban elért, pénzbeli egészségbiztosítási járulék alapját képező jövedelem napi átlagának 30-szorosa.
Ha az igénylő a referencia-időszakban nem rendelkezik legalább 180 naptári napi jövedelemmel, a havi átlagjövedelem a jogosultság kezdő napját közvetlenül megelőző 180 naptári napi jövedelem napi átlagának 30-szorosa. Ha a jogosult ebben az időszakban, valamint a referencia-időszakban sem rendelkezik legalább 180 naptári napi jövedelemmel vagy egyáltalán nem rendelkezik jövedelemmel,  a havi átlagjövedelem a minimálbér összege.

Emelkedik-e a rehabilitációs pénzbeli ellátás összege?

A rehabilitációs ellátás a társadalombiztosítási nyugellátásról szóló törvény nyugdíjemelésre vonatkozó szabályai szerint, azzal megegyező arányban emelkedik.

Méltányosságból lehet-e emelni a rehabilitációs pénzbeli ellátás összegét?

Nem, a pénzbeli ellátás összegének méltányosságból történő emelésére nincs lehetőség.

Milyen kötelezettsége van a rehabilitációs ellátásban részesülő személynek?

A rehabilitációs ellátásban részesülő személy a  munkaügyi központnak a lakó- vagy tartózkodási helye szerint illetékes kirendeltségével történő együttműködésre köteles, amelynek keretében teljesíti a rehabilitációs tervben foglalt kötelezettségeket.

Mit jelent az együttműködési kötelezettség?

A rehabilitációs ellátásban részesülő személy köteles

-
a rehabilitációs tervben meghatározott időpontban a munkaügyi központnak az illetékes kirendeltségén megjelenni,

-
értesítési kötelezettségét teljesíteni,

-
aktívan munkahelyet keresni,

-
a felajánlott rehabilitációs szolgáltatást, valamint a támogatott képzési lehetőséget elfogadni, megfelelő munkahelyhez jutást elősegítő munkaerő-piaci programban részt venni, és megfelelő munkahelyre szóló állásajánlatot elfogadni, ide értve a közfoglalkoztatás keretében történő foglalkoztatást is.

Mely időponttól állapítható meg a rehabilitációs ellátás?

A jogosultsági feltételek bekövetkezésének, de legkorábban a kérelem benyújtásának napjától. 
Mikor szüneteltetik a rehabilitációs pénzbeli ellátás folyósítását?
-
ha az ellátott keresőtevékenységet végez, 

-
ha közfoglalkoztatásban vesz részt, vagy 

-
ha keresőképtelen. 

Lehet-e a rehabilitációs ellátás mellett kereső tevékenységet folytatni?

Amennyiben az ellátásban részesülő személy kereső tevékenységet folytat, ellátását a kereső tevékenység fennállásáig szüneteltetik, majd annak megszűnésével ismét folyósítják. Ebben, amennyiben a szakhatósági állásfoglalása érvényes (azaz megváltozott munkaképességű személynek minősül) a komplex felülvizsgálatra természetesen nem kell jelentkezni.

Meddig állapítható meg a rehabilitációs ellátás?

A rehabilitációhoz szükséges időtartamra, legfeljebb azonban a folyósítás kezdetétől számított 3 évre.

A rehabilitációs ellátásra való jogosultság lejártát követően milyen ellátásra lehetnek jogosultak?

A folyósítás megszűnését követően az érintettek, állapotuk esetleges rosszabbodása esetén rokkantsági ellátás iránti kérelmet nyújthatnak be. Amennyiben rendelkeznek az álláskeresési ellátáshoz szükséges jogosultsági feltételekkel akkor álláskeresési ellátás iránti kérelmet nyújthatnak be. Amennyiben álláskeresési ellátásra nem jogosultak, a munkaügyi központtal történő három havi együttműködést követően kérhetik az aktív korúak ellátását.

Meg lehet-e hosszabbítani a rehabilitációs ellátás időtartamát?

A rehabilitációs ellátás időtartamát meghosszabbítani nem lehet. A rehabilitációs ellátás időtartama azonban a keresőtevékenységet folytató ellátott esetén meghosszabbodik a keresőtevékenység időtartama alatt bekövetkezett keresőképtelenség időtartamával.
A rehabilitációs ellátás lejártát követően mikor állapítható meg ismét az ellátás?

A rehabilitációs ellátás a korábbi komplex minősítés során figyelembe nem vett, azt követően bekövetkezett egészségkárosodás és a jogosultsági feltételek fennállása esetén állapítható meg ismételten.

Mikor szüntetik meg a rehabilitációs ellátást?

Ha a rehabilitációs ellátásban részesülő

-
kérte,

-
ellátásának időtartama eltelt,

-
más rendszeres pénzellátásban részesül, ide nem értve a keresőképtelenségre tekintettel folyósított táppénzt, baleseti táppénzt,

-
egészségi állapotában olyan tartós rosszabbodás következett be, amely a rehabilitációt lehetetlenné teszi,

-
egészségi állapotában olyan tartós javulás következett be, amely alapján már nem minősül megváltozott munkaképességű személynek,

-
az együttműködési, értesítési vagy a rehabilitációs tervben foglalt kötelezettségét neki felróható okból nem teljesíti,

-
a felülvizsgálat során neki felróható okból nem működik együtt, vagy

-
foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor.
Mely esetben kell visszafizetni a rehabilitációs pénzbeli ellátást?

Ha a rehabilitációs ellátás megszüntetésére azért került sor, mert a megváltozott munkaképességű személyt a foglalkoztatásra irányuló jogviszony létesítéséhez szükséges jognyilatkozat hiányában (bejelentés nélkül) alkalmazták. Ebben az esetben a megszüntetés időpontját megelőző 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára – tekintettel folyósított pénzbeli ellátást vissza kell fizetni.

Van-e bejelentési kötelezettsége a rehabilitációs ellátásban részesülő személynek?

Igen. A rehabilitációs ellátásban részesülő személynek tizenöt napon belül értesítenie kell a munkaügyi központnak a lakó- vagy tartózkodási helye szerint illetékes kirendeltségét, ha

- az egészségi állapotában tartós javulás vagy rosszabbodás következett be,

- keresőtevékenységet folytat, vagy

- keresőtevékenysége megszűnt.

Rokkantsági ellátás

Ki jogosult rokkantsági ellátásra?

Az a megváltozott munkaképességű személy, 

= akinek rehabilitációja nem javasolt, ezen belül

· egészségi állapota alapján foglalkoztathatósága rehabilitációval helyreállítható, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt,

· egészségi állapota alapján tartós foglalkozási rehabilitációt igényel, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt,

· kizárólag folyamatos támogatással foglalkoztatható, vagy

· egészségkárosodása jelentős és önellátásra nem vagy csak segítséggel képes.

= az a  megváltozott munkaképességű személy,

-
akinek a foglalkoztathatósága rehabilitációval helyreállítható, vagy

-
aki tartós foglalkozási rehabilitációt igényel

és a kérelem benyújtásának időpontjában az öregségi nyugdíjkorhatár betöltéséig hátralevő időtartam az 5 évet nem haladja meg.

Mely időponttól lehet a rokkantsági ellátást megállapítani?

A rokkantsági ellátást a jogosultsági feltételek bekövetkezésének napjától, de legkorábban a kérelem benyújtásának napját megelőző hatodik hónap első napjától.

Mennyi a rokkantsági ellátás összege?

-
annak a megváltozott munkaképességű személynek az esetében, akinek az egészségi állapota alapján foglalkoztathatósága rehabilitációval helyreállítható, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt, valamint annak a személynek, akinek a foglalkoztathatósága rehabilitációval helyreállítható a havi átlagjövedelem 40 százaléka, de legalább a minimálbér 30 százaléka (27.900,- Ft) és legfeljebb a minimálbér 45 százaléka (41.850,- Ft)

-
annak a megváltozott munkaképességű személynek az esetében, akinek egészségi állapota alapján tartós foglalkozási rehabilitációt igényel, azonban a komplex minősítés szakmai szabályairól szóló rendeletben meghatározott egyéb körülményei miatt foglalkozási rehabilitációja nem javasolt, valamint annak a személynek az esetében, aki tartós foglalkozási rehabilitációt igényel, a havi átlagjövedelem 60 százaléka, de legalább a minimálbér 45 százaléka (41.850,- Ft) és legfeljebb a minimálbér 150 százaléka (139.500,- Ft)

-
annak a megváltozott munkaképességű személynek az esetében, aki kizárólag folyamatos támogatással foglalkoztatható, a havi átlagjövedelem 65 százaléka, de legalább a minimálbér 50 százaléka (46.500,- Ft) és legfeljebb a minimálbér 150 százaléka (139.500,- Ft)

-
annak a megváltozott munkaképességű személynek az esetében, aki egészségkárosodása jelentős és önellátásra nem vagy csak segítséggel képes, a havi átlagjövedelem 70 százaléka, de legalább a minimálbér 55 százaléka (51.150,- Ft) és legfeljebb a minimálbér 150 százaléka (139.500,- Ft).

Hogyan történik a havi átlagjövedelem megállapítása?

A havi átlagjövedelem megállapításkor azt vizsgálják, hogy az igénylő a jogosultság kezdő napját közvetlenül megelőző naptári évben (referencia-időszak) rendelkezik-e jövedelemmel. Ha igen, a havi átlagjövedelem az ebben az időszakban elért, pénzbeli egészségbiztosítási járulék alapját képező jövedelem napi átlagának 30-szorosa.
Ha az igénylő a referencia-időszakban nem rendelkezik legalább 180 naptári napi jövedelemmel,  a havi átlagjövedelem a jogosultság kezdő napját közvetlenül megelőző 180 naptári napi jövedelem napi átlagának 30-szorosa. Ha a jogosult ebben az időszakban, valamint a referencia-időszakban sem rendelkezik legalább 180 naptári napi jövedelemmel vagy egyáltalán nem rendelkezik jövedelemmel,  a havi átlagjövedelem a minimálbér összege.

Emelkedik-e a rokkantsági ellátás összege?

A rokkantsági ellátást a társadalombiztosítási nyugellátásról szóló törvény nyugdíjemelésre vonatkozó szabályai szerint, azzal megegyező arányban emelik.

Méltányosságból lehet-e emelni a rokkantsági ellátás összegét?

Nem, a rokkantsági ellátás összegének emelésére még méltányosságból sincs lehetőség.

Mikor szüntetik meg a rokkantsági ellátásra való jogosultságot?

Ha az ellátásban részesülő

-
kérte,

-
más rendszeres pénzellátásban részesül, ide nem értve a keresőképtelenségre tekintettel folyósított táppénzt, baleseti táppénzt,

-
egészségi állapotában olyan tartós javulás következett be, amely alapján a jogosultsági feltételek már nem állnak fenn,

-
keresőtevékenységet folytat és jövedelme 3 egymást követő hónapra vonatkozó havi átlaga meghaladja a minimálbér 150 százalékát,

-
foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor,

-
az értesítési kötelezettségét neki felróható okból nem teljesíti, vagy

-
a felülvizsgálat során neki felróható okból nem működik együtt.

Le lehet-e mondani a rokkantsági ellátásról?

Igen, megszüntetik az ellátásra való jogosultságot, ha a rokkantsági ellátásban részesülő személy kéri.

Mely esetben kell visszafizetni a rokkantsági ellátást?

Ha a rokkantsági ellátást azért kellett megszüntetni, mert a megváltozott munkaképességű személyt a foglalkoztatásra irányuló jogviszony létesítéséhez szükséges jognyilatkozat hiányában (bejelentés nélkül) alkalmazták. Ebben az esetben a megszüntetés időpontját megelőző 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára – folyósított ellátás vissza kell fizetni.

A rokkantsági ellátás mellett lehet-e kereső tevékenységet folytatni?

Igen, feltéve, hogy jövedelme 3 egymást követő hónapra vonatkozó havi átlaga meghaladja a minimálbér 150 százalékát (139.500,- Ft)
Van-e bejelentési kötelezettsége a rokkantsági ellátásban részesülő személynek?

A rokkantsági ellátásban részesülő személynek tizenöt napon belül értesítenie kell a rehabilitációs hatóságot, ha

-
a jogosultsági feltételeket megalapozó körülményeiben változás következett be, vagy

-
keresőtevékenységet folytat és a jövedelmének 3 egymást követő hónapra vonatkozó havi átlaga meghaladja a minimálbér 150 százalékát. A bejelentéssel egyidejűleg a jövedelem összegét is igazolni kell.

A megváltozott munkaképességű személyek ellátásainak igénylésével, folyósításával, felülvizsgálatával kapcsolatos szabályok

Hol kell igényelni a megváltozott munkaképességű személyek ellátását?

Az ellátás megállapítását formanyomtatványon, a lakóhely szerint illetékes nyugdíjbiztosítási szervnél, kell kezdeményezni, kivéve, ha

-
ha a kérelmező utolsó biztosítással járó jogviszonya hivatásos szolgálati viszony volt,

-
ha a szociális biztonsági rendszerek koordinálásáról és annak végrehajtásáról szóló európai uniós rendeletek vagy a szociális biztonsági (szociálpolitikai) egyezmények figyelembevételével kell eljárni vagy

-
a külföldön élő, tartózkodó kérelmező esetén. Ezekben az esetekben a kérelmet a Központi Nyugdíjnyilvántartó és Informatikai Igazgatósághoz kell benyújtani.

A kérelem elbírálásához a nyugdíjmegállapító szerv megkeresi a Nemzeti Szociális és Rehabilitációs Hivatalt, amely szakértői bizottsága komplex minősítést végez, és szakhatósági állásfoglalást ad.

Mire terjed ki a hivatal vizsgálata?

A rehabilitációs hatóság komplex minősítés keretében megvizsgálja a kérelmező egészségi állapotának százalékos mértékét, a rehabilitálhatóságot, és a megváltozott munkaképességű személy rehabilitálhatósága esetén rehabilitációs javaslatot készít.

Mit tartalmaz a rehabilitációs javaslat?

A rehabilitáció lehetséges irányát, a rehabilitációs szükségleteket, továbbá a rehabilitációhoz szükséges időtartamot. A rehabilitációs hatóság a rehabilitáció lehetséges irányaként meghatározza azokat a foglalkozásokat, foglalkozási alcsoportokat, foglalkozási csoportokat, amelyek ellátására az érintett személy alkalmas, vagy a rehabilitációs szolgáltatások igénybevételét követően – a rehabilitációs hatóság által meghatározott feltételek fennállása esetén – alkalmas lehet.

Mely szerv folyósítja a megváltozott munkaképességű személyek ellátását?

A Nyugdíjfolyósító Igazgatóság.

Ha az igénylő a hatóság döntésével nem ért egyet, vagy a kérelmét elutasították, van-e jogorvoslati lehetősége?

A megváltozott munkaképességű személyek ellátásinak megállapítása, megszüntetése ügyében I. fokon a megyei kormányhivatalok nyugdíjbiztosítási igazgatóságai járnak el. 

Fellebbezés esetén, II. fokon az Országos Nyugdíjbiztosítási Főigazgatóság jár el.

A II. fokú közigazgatási határozat bírósági úton megtámadható.

Mely esetekben vizsgálják felül a rehabilitációs ellátásban részesülő személy egészségi állapotát? 

A rehabilitációs hatóság a komplex minősítés során megállapított körülményekre vonatkozóan felülvizsgálatot végez

-
az ellátást megállapító döntésben meghatározott időpontban,

-
a rehabilitációs ellátásban részesülő egészségi állapotában történt, a rehabilitációt lehetetlenné tevő tartós rosszabbodás, vagy legalább 30 napi egybefüggő keresőképtelen állapot esetén,

-
olyan tényről vagy körülményről történő tudomásszerzés esetén, amely valószínűsíti, hogy a korábbi komplex minősítés során megállapított körülmény a megállapítás időpontjában nem állt fenn, vagy

-
célzott vizsgálatok elrendelése esetén.

Bányászok egészségkárosodási járadéka

Ki jogosult a bányászok egészségkárosodási járadékára?

Az a személy, akinek egészségkárosodása legalább 29%-os mértékű,

-
saját jogú nyugellátásra nem jogosult,

-
nem részesül rendszeres pénzellátásban, keresetkiegészítésben, átmeneti keresetkiegészítésben, jövedelemkiegészítésben, átmeneti jövedelemkiegészítésben,

-
a járadék megállapításakor keresőtevékenységet nem folytat, és

-
a keresőtevékenység megszűnését megelőzően megváltozott munkaképességére, illetve egészségkárosodására tekintettel a bányászokat megillető keresetkiegészítésben vagy átmeneti keresetkiegészítésben részesült.

Mennyi a járadék összege?

A járadék havi összege a megállapításkor megegyezik a keresetkiegészítésnek vagy átmeneti keresetkiegészítésnek a járadék megállapítását megelőzően folyósított összegével, de nem lehet magasabb, mint az öregségi nyugdíj mindenkori legkisebb összegének háromszorosa (85.500,- Ft).

Mennyi a járadék összege abban az esetben, ha a járadékos özvegyi nyugdíjra szerez jogosultságot?

Az egy évig folyósított ideiglenes özvegyi nyugdíj a járadék összegét nem befolyásolja. Akinek az ideiglenes özvegyi nyugdíj lejártát követően az özvegyi nyugdíjra való jogosultságát megállapították, azt a járadék 50%-kal csökkentett összegben illeti meg. Ha az özvegyi nyugdíj és a járadék 50%-kal csökkentett összege együttesen nem éri el a járadék teljes összegét, a jogosultat a járadék olyan összegben illeti meg, hogy az az özvegyi nyugdíj összegével együtt elérje a járadék őt megillető teljes összegét.

Lehet-e a bányászok egészségkárosodási járadékának folyósítása mellett keresőtevékenységet folytatni?

Igen. A járadék folyósítása mellett a minimálbér 18-szorosát (1.674.000,- Ft) meghaladó keretösszegig lehet keresőtevékenységet folytatni. Ha a kereset e keretösszeget meghaladja, a járadék folyósítását szüneteltetni kell.

Van-e bejelentési kötelezettsége a járadékban részesülő személynek?

Igen. A járadékra jogosult tizenöt napon belül köteles értesíteni a nyugdíjbiztosítási igazgatóságot a jogosultsági feltételekben bekövetkezett változásról, valamint arról, ha keresőtevékenységet folytat.

A járadék folyósítása alatt felülvizsgálják-e a járadékos egészségkárosodásának fennállását?

A járadékra való jogosultság feltételeként meghatározott mértékű egészségkárosodás fennállását a határozatban meghatározott időpontban felülvizsgálják (rendszeres felülvizsgálat), kivéve, ha a határozat alapján a járadékra jogosult állapota véglegesnek tekinthető. A nyugdíjbiztosítási igazgatóság a rendszeres felülvizsgálaton kívül a járadékra jogosultat – a jogkövetkezményekről való tájékoztatás mellett – felülvizsgálat céljából történő személyes megjelenésre kötelezheti akkor, ha olyan tény vagy körülmény jut a tudomására, amely valószínűsíti, hogy a korábban megállapított egészségkárosodás a megállapítás időpontjában nem állt fenn vagy az a megállapítottnál kisebb mértékű volt, vagy az egészségkárosodás mértéke a járadék folyósítása alatt kisebb mértékűvé vált (rendkívüli felülvizsgálat).
Hol kell igényelni a bányászok egészségkárosodási járadékát?

A lakóhely szerint illetékes nyugdíjbiztosítási igazgatóságnál az erre rendszeresített nyomtatványon vagy elektronikus űrlapon kell benyújtani annak a keresőtevékenységnek a megszűnésétől számított 24 hónapon belül, amelynek időtartama alatt a keresetkiegészítést, átmeneti keresetkiegészítést folyósítottak. A határidő elmulasztása jogvesztő.

Mely szerv folyósítja a járadékot?

A Nyugdíjfolyósító Igazgatóság.

Mely esetben szűnik meg, illetőleg szüntetik meg a járadékra való jogosultságot?

Ha a járadékra jogosult

-
meghalt,

-
a járadék folyósításának megszüntetését kéri,

-
három naptári hónapot meghaladóan, egybefüggően külföldön tartózkodik,

-
egészségkárosodásának mértéke nem éri el az e rendeletben meghatározott mértéket,

-
saját jogú nyugellátásra való jogosultságát megállapították és a szociális biztonsági rendszerek koordinációjáról szóló közösségi rendeletek és a szociális biztonsági tárgyú nemzetközi egyezmények hatálya alá tartozó más államból származó saját jogú nyugellátás esetén annak összege eléri vagy meghaladja a járadék összegét,

-
részére rendszeres pénzellátást állapítanak meg,

-
foglalkoztatására a foglalkoztatásra irányuló jogviszony létesítéséhez szükséges jognyilatkozat hiányában került sor vagy

-
neki felróható okból nem működik együtt a rendszeres és rendkívüli felülvizsgálatban.

Mely esetben kell visszafizetni a járadékot?

Ha a járadékra való jogosultságot azért szüntették meg, mert a járadékost a foglalkoztatásra irányuló jogviszony létesítéséhez szükséges jognyilatkozat hiányában alkalmazták. Ebben az esetben a megszüntetés időpontjától visszaszámított 12 hónapra – az ennél rövidebb időtartamban fennálló jogosultság esetén a jogosultság valamennyi hónapjára –  folyósított járadék jogalap nélkül felvett ellátást vissza kell fizetni.

A megváltozott munkaképességű személyek munkavégzésére vonatkozó szabályok

Melyek azok a munkakörök és munkahelyek ahol a megváltozott munkaképességű dolgozókat foglalkoztatni tudják?

A betölthető munkakör, minden esetben csak egyénre szabottan határozható meg, ami a komplex minősítés során történik meg, azt követően a foglalkozási rehabilitációs eljárás során kerül sor – többek között - a munkakörnek megfelelő munkahely kiválasztására tekintettel az adott térség munkaerőpiaca által nyújtott lehetőségekre.
Az megváltozott munkaképességű dolgozókat foglalkoztató munkáltatókat részesíti-e valamilyen támogatásban, kompenzációban az állam, hogy ilyen munkavállalókat foglalkoztassanak? 

A rehabilitációs célú foglalkoztatást megvalósító vagy megvalósítani, és magát akkreditáltatni kívánó munkáltató a tervek szerint, kapacitás-bejelentést tesz az általa végzett tevékenységekről, illetve a nála megváltozott munkaképességű személyek által betölthető munkahelyekről, ezek az adatok pedig egy naprakész elektronikus adatbázisban kerülnek a jövőben rögzítésre. A megváltozott munkaképességű munkavállaló elhelyezése tehát a rehabilitációs hatóság közreműködésével történik.

A megváltozott munkaképességű személyek foglalkoztatásához nyújtható támogatások körében egyelőre továbbélnek az eddigi támogatási formák, azonban ezeket kiegészíti 2012-ben a Rehabilitációs kártya bevezetése.  A Rehabilitációs kártya igénylésére az a megváltozott munkaképességű személy jogosult, akinek a rehabilitációs hatóság által végzett komplex minősítése szerint foglalkoztathatósága rehabilitációval helyreállítható, vagy tartós foglalkozási rehabilitációt igényel.  

Ki jogosult a rehabilitációs kártyára?

Az a személy is jogosult Rehabilitációs kártyára, aki 2011. december 31-én III. csoportos rokkantsági, baleset rokkantsági nyugdíjban, rendszeres szociális járadékban vagy rehabilitációs járadékban részesül. A munkaadó az érvényes Rehabilitációs kártyával rendelkező megváltozott munkaképességű személy foglalkoztatása után mentesül a szociális hozzájárulási adó megfizetési kötelezettsége alól.

A rehabilitációs kártyát a Nyugdíjfolyósító Igazgatóság által kiküldött nyilatkozaton lehet igényelni.

Hogyan lehet megváltozott munkaképességűeket foglalkoztató munkahelyet létrehozni, átalakítani? Mikortól lesz lehetőség újabb akkreditációs eljárásokra?

A megváltozott munkaképességű személyeket foglalkoztató munkaadók akkreditációjára jelenleg is van lehetőség. 

Az akkreditációs eljárás szabályainak változtatására (a 2011. évi CXCI. törvény 28.§. (1) bekezdés d) pontja szerinti felhatalmazás alapján) 2012. első hónapjaiban fog sor kerülni, az új szabályok várhatóan 2012. 07. 01-től lépnek hatályba. A rehabilitációs foglalkoztatásban érintett munkáltatók túlnyomó többsége jelenleg is akkreditált, tehát részükre biztosítani kívánjuk azt a lehetőséget, hogy azokon a területeken, amelyekben a régi és az új szabályozás fedi egymást, csak az új feltételeknek való megfelelést követeljük meg tőlük az új eljárásban. Ugyanakkor a rendszerbe újonnan belépni szándékozó foglalkoztatók előtt is ki akarjuk nyitni az akkreditáció és a támogatott foglalkoztatás kapuit. 

Munkahely rehabilitációs célú átalakításához támogatás igénybevételére 2012. január elsejétől kizárólag az akkreditált munkaadók jogosultak.

 

A Kormány 331/2010. (XII.27.) Korm. rendelete alapján 2011. január 1-től az akkreditációs feladatokat a Nemzeti Rehabilitációs és Szociális Hivatalban, a Foglalkozási Rehabilitációs és Akkreditációs Főosztály keretein belül látják el.

ÜGYFÉLFOGADÁS:
1071 Budapest, Damjanich utca 48. C épület I. em. 101.
hétfőtől - csütörtökig: 08:30 – 15:00 óráig
Telefon: (1) 462-66-08
E-mail cím: akkreditacio@nrszh.hu
A Főosztály címe:

1071 Budapest, Damjanich u. 48. C. ép. I. em. 101., II. em. 208.
Levelezési címe:

1071 Budapest, Damjanich u. 48. (1406 Budapest, Pf. 4.)
Telefon: (1) 462-66-01
Telefax: (1) 462-65-72
E-mail cím:
rehabilitacio@nrszh.hu
akkreditacio@nrszh.hu
Az eljárás menetéről bővebb információkat a Nemzeti Rehabilitációs és Szociális Hivatal honlapján (www.nrszh.hu) találnak az érdeklődők.

